কবি জীবনানন্দ দাশের "বনলতা সেন" কবিতার এই লাইন দুটি বিশ্লেষণ কর। 
চুল তার কবেকার অন্ধকার বিদিশার নিশা,
মুখ তার শ্রাবস্তীর কারুকার্য; 
"রূপসী বাংলার কবি" জীবনানন্দ দাশের "বনলতা সেন" কবিতায় প্রকৃতি ও নারীর সৌন্দর্য্যের অভিন্নতা খুঁজে পাওয়া যায়। বনলতা সেনের নান্দনিক সৌন্দর্য্য যেন ইতিহাসে আবৃত। মহাকবি কালিদাসের মেঘদূত কাব্যে ঐতিহাসিক বিদিশা নগরীর উল্লেখ মেলে। বনলতা সেনের ঘন লম্বা কেশরাশি যেন সেই সুপ্রাচীন বিদিশা নগরীর অন্ধকার রাত্রির মতন কালো।

প্রাচীন কোশল রাজ্যের এক বিখ্যাত নগরী ছিল শ্রাবস্তী। গৌতম বুদ্ধের সঙ্গে এই নগরীর নিবিড় সম্পর্ক ছিল। শ্রাবস্তী তার কারুকার্যের জন্য বিখ্যাত ছিল, ভগ্নস্তূপে কিছু প্রাচীন দেওয়াল আজও দেখা যায়। আর সেই প্রাচীন শ্রাবস্তীর নিখুঁত কারুকার্যের মতনই সুন্দর বনলতা সেনের মুখমণ্ডল। সেই সৌন্দর্য্য যেন কালাতীত। সেই সৌন্দর্য্যে যেন সকলেই মুগ্ধ হয়। 

বর্তমানে বিদিশা ও শ্রাবস্তী সম্পর্কে অনেকেই বিস্মৃত। অতএব কবিতার এই উপমাদুটির মাধ্যমে বনলতা সেনের রূপের এক রহস্যময় গভীরতা প্রকাশ পায়।